text: Nu blev det for meget
  16 september 2010 kl. 14.51
  Tre gange på kun fire dage har der været indbrud i restauranten Under Sejlet i Aabenraa. Så nu udlover ejeren en dusør.
  Restauranten ligger ved SønderStrand i Aabenraa.
  Nu har ejeren - Per Horup - printet billeder ud, som overvågningskameraer har taget af indbrudstyven.
  Dem har han hængt op - både i og omkring restauranten og på gågaden i Aabenraa.
  Derudover udlover Per Horup også en dusør på 2000 kroner til den eller de personer, som kan komme med oplysninger, der kan føre til opklaring af indbruddene.
  